Die verteller, Maud, sien van kleins af dinge wat nie daar is nie. Op ’n dag verskyn Marike, ’n voormalige presidentsvrou, aan haar by ’n robot. Sewe jaar nadat sy vermoor is, wil Marike aanbeweeg ... Vervleg met die vertelling van Maud en Marike se sporadiese ontmoetings, ontvou die verhaal van Maud se “regte” lewe. Magies-realisties, humoristies, verbeeldingryk.
Phillip is ’n skilder met een uitstalling agter die rug. Om den brode begin hy weer by ’n finansiële instelling in Bellville werk. Hy bly net om die draai en naweke neem hy die trein na die middestad om sy nuwe kunstenaarsvriende te besoek. Een oggend op die trein besef hy dat mense hom met agterdog bejeën. Ook sy buurman het ’n vendetta teen hom en daar is ’n reuk in sy woonstel wat hom telkens oorweldig … Die grysland-verblyf is ’n teer, onsentimentele blik op die geleidelike aftakeling van ’n man wat aan skisofrenie ly.